khistorydata/jeongjo-sjw-relations huggingface dataset:
정조 11년 · 목
該曹以海西關西御史李崑秀別單回啓以爲龜城府殺獄罪人崔召史獄事以鏖打頭旣是李三致臨死之言而耳根裂傷若是狼藉則被打致死斷無可疑初檢狀所謂潛奸已久今番拒絕者旣係諸供所無亦且不成事理力拒强暴得免汚辱者亦中可尙施以次律恐不可已初檢官之臆揣懸斷旣失常格請令該府拿問處之鐵山府殺獄罪人徐乭男獄事歐打金承秋果在於與厥妻交姦之時則承秋之還家卽斃無間於登時殺死合在勿論之科而交姦云云只發於乭男夫妻而無他證驗往督土器價之說又出屍親之招安知非乭男之歐打由於徵錢相詰而及其承秋之卽斃與其妻合謀餙詐傅合於姦所親獲耶又安知承秋之夜來跡雖殊常而乭男之毒手遽下於姦未成之前耶且於入門之初目擊交姦之狀則何不先打其姦夫而乃先割姦婦之髮耶求以事情儘多可疑有未可遽議放釋更爲詳査狀聞之意請分付道臣黃州牧殺獄罪人文道玄獄事椎打李蕡雖云顚狂所致而觀其前後所供無少錯亂行兇情節亦能一一自道則是豈十分狂易者乎此而處加輕減則其爲後弊可勝言哉更加同推捧結案之意請分付道臣敎曰龜城府殺獄罪人崔召史獄事江漢游女貞白自持詩人詠而歸之文王之化而噫今薄汚之俗邈矣漸被之美乃聞有崔女失守之事誠異矣以鏖打䐉無異於擲梭折齒則此而成獄未知爲當今行專爲平山獄按査而與此獄姓同事亦同同是淫奸平之崔班族而有潛淫之惡龜之崔常賤而有拒奸之節朝廷彰殫之政不施於此兩獄而何以繡單則傅之宥科卿啓則比諸次律俱各有所據而王政先務風化本案宜用活看崔女特爲白放初檢官事覓疵何太迫乎斷臆非常情也不可但以失格言拿處之請依施鐵山府殺獄罪人徐乭男獄事雖非奸所親獲如挽裳對飯等種種疑似之跡許從寬大之典觀於受敎可以仰認況此獄渠與彼潛奸云云旣發於渠妻自服之供豈必疑之以乭男之所使乎下手之不先於奸夫卿雖起疑足先到處手先及事理之所固然外此別有最所眩晦者打時之相左也器伏之兼用也詞證之不具備也此曰夕時打彼曰二更打須辨打時早晚可決奸所與否渠往渠家無心開戶目見光景捉鎌直入則所謂眞木杖又從甚處得來鎌爲奸夫所奪而出戶取杖之隙卽奸夫抽身之路寧或動撣不得恭受毒打乎干連林白從招亦證其初昏被打則二更作姦之說安知非乭男夫妻連腸吹耳之計乎其在重獄體之道一番行査未爲不可依回啓施行黃州牧殺獄罪人文道玄獄事盲人也喪性人也一猶可原何拘乎供語之無錯卿之持難近於過慮依律文減死定配而在前似此獄囚爲慮更有犯於謫居地方出給親屬偕往防守俾無得貽害他鄕之民此囚亦令依此擧行事分付
정조 11년 · 강
設報謝祭于三角山木覓山漢江三角山獻官承旨李亨元大祝副修撰趙鎭宅木覓山獻官承旨洪義榮大祝修撰洪樂貞漢江獻官承旨李鼎運大祝副校理金履翼
정조 11년 · 강
特放中途付處罪人徐有寧
정조 11년 · 목
敎曰日前處分雖非出於移施之擧果不藏匿其家則與本意異焉鎖刻之嫌少聸聆之惑大豐川府付處罪人徐有寧特爲分揀放送
정조 11년 · 강
御春塘臺行專經武臣試射試官李福源金履素李敬懋洪秉聖柳孝源金履翼柳文餋分所試官兪彦鎬李在簡徐有大林蓍喆任屹洪樂貞金熙朝
정조 11년 · 목
具翼善冠白袍乘輿出協陽門由靑陽門詣春塘臺試官率應射武臣入庭行禮訖命分所試取先試柳葉箭七巡次試中布一巡○承旨李亨元啓言專經武臣試射時若有減巡之命則雖未滿四失與無分之人勿捧傳旨事曾有筵敎矣今番旣因特敎減巡未滿四失與無分人依前勿論而居首人施賞亦置之乎從之乘輿出靑陽門由協陽門還內
정조 11년 · 강
飭守令見窠各別擇差
정조 11년 · 목
忠淸監司金光默以庇仁縣監李鎭國遭故啓慶尙監司金尙集以密陽府使沈鉁暗行御史旣已封庫爲先罷黜啓敎曰守令見窠皆是賑邑不可不拔例擇差政官待開門牌招開政不拘常格各別擇差待下批卽爲辭朝
정조 11년 · 강
守禦使金鍾秀上疏辭職賜批
정조 11년 · 목
疏略曰臣怵迫受符顚倒還鄕中心惶愧無面對人猶屬臣已分事戎垣師律何等至嚴密符事面何等至重而緣臣一人猝創無前之例則以臣之故上累聖德非細故也前席瀝血終不能感回天聽遂至黽勉奉行臣罪萬死噫臣必遞之端不止一二人臣出處有關風化盛衰則八年已成休官一朝處出將兵廉恥之梏亡行止之猖披足令淸朝士大夫羞與比肩此一也本以積年畏約之蹤新添目下危懼之情隱憂日夕熏心形影恐與世接雖宂職之已見帶者猶恐去身之不速則況將兵之任乎此二也五營之制旣頒本局亦一將任則叔姪之幷據將相雖在無故之人尙不堪震懍況臣今日情地乎此三也臣家設令是本局營底出鎭之規旣罷則猶不當引以爲例況非營底而乃外村者乎此四也頃年往來省覲之時尙以强引公行時仍帶密符之例爲萬萬不襯況今受符旋出更無入都之期則莫重密符長委於草野之中也自上設或有命在下道理安敢乃爾此五也向來歸覲時所仍帶者密符而已到今兵符之新創法制嚴重雖因公暫出城外尙不敢仍帶傳授於兼察之將臣係是金石之典而今忽毀壞至此乎此六也伏乞亟遞臣守禦之任俾臣得以免陷大戾復尋生路批以所辭事筵席悉諭至於兵符事符册有之移營後未及更造云通編釐正時復古受佩正當用於外職況卿之所居地方在本府耶且名以將任則文武無異一疏再疏無難煩瀆大有關於紀律大抵委界意在卿不聞軍書乎曰將無還令旣授矣寧或反汗
정조 11년 · 강
以李在學爲承旨前望也
정조 11년 · 목
以金魯淳爲同義禁曺彙振爲密陽府使李泰賢爲庇仁縣監○再政以黃昇源爲大司憲尹行儼爲信川郡守○三政以趙光逵爲海州判官○四政以曺允亨爲加平郡守
정조 11년 · 강
命嶺南兩驛站蘇弊之策更令道臣講究馳啓
정조 11년 · 목
備邊司啓言前因掌令成鼎鎭上疏有驛弊事另究蘇弊之方使之狀聞之命矣慶尙監司金尙集狀啓枚擧黃山察訪李性吾牒呈以爲本驛處在萊釜孔路公役之偏若倍簁他郵而蘇山休山兩站則吏卒應役不滿十餘戶所受復戶不過十餘結邊門要衝之地將至絕站之境兩驛復戶各限數十結加劃則庶爲蘇瘼之道請令廟堂稟處矣今之言驛弊者輒曰位土買賣也奴婢逃頉也驛人之潛賣位土無價還退法意有在則隨現還退而已所謂逃頉則圖囑放良拘牽頉案者有之畢竟捄弊輒煩朝廷雖歲添位土日劃奴婢何以應之乎兩站俱以邊門要衝之地所受復戶及少於他驛誠極可矜而加給之請恐不可輕許蓋通計八路如兩站之比者不知爲幾站此路一開群起而請之則孰施孰否乎請更令道臣往復該驛別般講究如有從他矯革可底蘇弊之道卽爲馳啓允之
정조 11년 · 강
遣承旨詣宗廟永寧殿永禧殿奉審
정조 11년 · 강
行召對于凞政堂承旨洪義榮閣臣李崑秀玉堂洪義浩宋翼孝
정조 11년 · 목
講宋名臣錄第十卷
정조 11년 · 강
罷淸道郡守鄭昌期職
정조 11년 · 목
慶尙監司金尙集因暗行御史移文狀罷也
정조 11년 · 목
禁府啓言順安前縣令金載億原情以爲待罪本縣時凡干差任一依該廳望定循例差出矣今此繡啓旣言納賂差任客謗喧騰則衙客之中間幻弄暗地受賂矇不覺察至於遞歸之後有此喧藉之謗昏謬不職之罪萬殞猶輕泛稱遲晚請刑推得情敎以雖曰衙客之事其敢諉之不知乎繡啓亦以客謗爲言事係納賂不可不各別勘處以此照律又啓言定州前牧使李家煥原情以爲各項執頉中勅需犯用稅米代錢旣有書啓中拈出論列者則何敢費辭分疏以添罪上之罪而蓋列邑支勅時支供等節例自官庫用下責應之後所謂支供條刊册定式乃爲六百七十餘兩自是官庫當推之數本庫會外二百六十餘兩則例是官用而留庫錢中初無一分犯用之事會外則亦以田稅剩條還爲出給以充該庫加下之數蓋上年支勅邑下爲二千一百九十兩廵營磨勘僅爲一千二百餘兩此爲虛留而吏招之以此歸之私用實爲瞹眛而稅米代捧事累十年已成謬例民亦自願故廣詢邑規則在前支勅每有加下則以田稅作錢取剩充數云故或以本色捧或以代錢捧田稅都總一千六十餘石內小米則自願以本色納大米與太則民皆納錢而其代則自官廳割給充上亦是前例而以其逐朔充上故果有所未充至於掃倉塵土之說如果若是則累萬石分給之際何不以此穀出給以滅跡而許多倉穀之內豈有另積一處以待執頉之理乎其作錢剩餘爲五百餘兩故果已區劃逢授該色付之勅庫而莫重田稅代捧罪固難逭換錢事排朔中有用餘故負債人處果爲備給大利料販似指田稅代捧事則不必更陳穀簿紊亂事則本州還穀爲九萬餘石在前則例於分給後反庫者蓋其留穀數少易於反閱矣臣之到任後以爲旣已分給或易容奸乃於捧糴畢後逐倉反閱已無升合之差錯則其所紊亂云者未知何指也刑具不檢事許多刑杖之中或有不能照檢者乎何敢質言衙客猾校事雖甚疲軟亦欲束下豈或任他而旣無指的之事亦何敢質卞乎民庫米那移事初無移劃變通官廳穀苟充事似指上項稅米作錢事則亦不必更陳大小米換色事旣是流來代留云則不必更煩而特簡分憂之下絲毫之報未效丘山之罪已積尙何自明以爲苟免之計乎泛稱遲晚曾經侍從勿爲請刑議處何如敎以眞能善治則不治之目何從而出亦豈至於封庫之境乎不可以所供之發明白放論理議處又啓言李家煥各項罪犯一辭發明請令道臣詳覈狀聞後稟處敎以此亦與祥原事無異繡啓旣云有踏印文書謬例有無不須說也今雖行査其罪不至於文順兩倅之所坐辜負特畀之意名登繡啓卽此一款罪浮本犯以此照律又啓言祥原前郡守鄭爀原情以爲捧賂差任事則居官三載凡於差任一從鄕望無一人任自差定矣御史査實之際座首以分用納招雖欲發明安可得也代捧事則民願代納故不能牢拒每石三兩三錢式從民願代捧果以本錢出給納錢者火田加稅事則實爲冤枉曾於乙巳年年事失稔故減給火稅一千二百六十餘日耕旣有加執之意則何可以歲凶穀貴之時有此減給之理乎觀其年事之豐凶一從民願則雖欲加稅其勢末由矣餉米官用事則營門蔘價及毓祥宮折受作錢有難一時作錢故分辦於勅庫而仍爲還報則非私用推此可知司倉小米反作事則初無反作之事而今此繡啓有何可據而然乎上項罪犯無非昏憒不職之罪泛稱遲晚請刑推得情敎以許多所犯俱極痛駭渠供便已承款論理議處又啓言鄭爀之吞吐之招自明之供不可取信請令該道臣詳査啓聞後稟處敎以已承款條件外差任事加稅事反作事繡啓旣已執出文書不必更査往復御史取考踏印文書更爲發問目取招又啓言林川前郡守金載久原情以爲本郡雖爲之次許多饑口不忍立視賑濟之資無路拮據分賑穀物及鹽藿等物爲先推移貿用欲以廩餘作錢充補而流來外捧便成邑規故三稅捧上時以此廩餘米官需雜役合三百十七石捧於浦口雜役條二百十七石本無加升之規只捧斛內之數則初無加斗之可論官需本是大同所劃故依大同例每石幷浮加七升捧上云矣泛稱遲晚請刑推得情敎以除刑推議處又啓言金載久需米之混稅外捧縱云大同稱以大同所劃捧上之際每石加升極爲可駭請以此照律允之又啓言文化前縣令李英澤原情以爲繡啓中所謂儒案似指本縣鄕案而赴任初邑人以鄕案當次之年縷縷呈訴而牢拒不許則儒鄕輩再呈監營到付若懇故末乃許施及其成案後稱以禮木納錢于鄕廳者三千九百兩內納官公用者爲一千八百兩以此新建閉門樓通引房使令廳重修鄕校客舍官廳北倉軍器等處餘數爲四百七十兩而意外徑遞治簿之際略有虧欠故權用其中四百兩充補七十兩帖下於各處蕫役諸監色官納外二千一百兩初非官家之所干涉京人處換送事則家貧累多節食餘廩輸分兄弟不能免傷廉之愧而幷與上納結錢換送者爲一千二百兩不意以此亦謂之賣鄕此則不能無稱冤之端云矣泛稱遲晚請刑推得情敎以無論有例無例報營與不報營又無論公用與私用入已與不入已不念納履之嫌得此染指之目以渠地處干此罪科究厥所爲極爲無狀似此守令不可不別樣重勘以懲他人論理議處又啓言李英澤賣鄕捧錢已是法外四百七十兩私用渠旣自服究厥所爲萬萬痛駭請以此照律允之又啓言平澤縣監李衡弼原情以爲本月十三日一邑民人忽地犇波告急以爲不知何許賊徒自西壓來渠意以謂獵雉軍作挐所致一邊擇送將校使之探報眞僞一邊曉諭男女使之安集又一邊令招吏奴欲爲掩捕之地而身爲守土之官不能雍容持重事涉輕率泛稱遲晚請刑推得情敎以除刑推議處又啓言禮賓寺參奉鄭濂原情以爲與李義行有世誼作客其家矣義行適有閔台爀狀啓改謄之事欲爲借踏本寺印故牽於主客之勢不能牢拒致此難逭之辜萬殞猶輕泛稱遲晚請刑推得情敎以除刑推議處又以鄭濂杖一百收贖告身盡行追奪流三千里定配私罪啓敎以功減一等又啓言鄭濂功減一等杖一百收贖告身盡行追奪淸州牧栗峯驛徒三年定配
정조 11년 · 목
刑曹啓言密陽崔玉萬殺獄背夫亂犇有女之極罪奸所許殺制法之微意惟彼松岳亂犇不已至於避匿避匿不已至於奸所現捉伊時特未及殺耳乃至逐日潛逃見捉不歸至有我本姜妻君何索我之語則熱血男子安得無割耳截鼻之心哉此前後道臣之俱從原恕而不論松岳之所犯直擬玉萬之償命者誠若有欠於原情定律之道而人命所關三尺至嚴有非執法之臣輕加容議請依前同推敎曰三四次亂犇行淫之跡不趐爛熳而玉萬癡男也口呿腸軟曾不敢一番洩憤而及其事到窮處始不得不略犯手勢致此殺死之擧渠妻之死於渠手不以法早裁亦云倖耳玉萬之傅生無容更議嚴刑勘放事分付又啓言靑松金福禮殺獄相毆者勢必兩傷而致命在於傷處緊慢不在被打多少旣曰福禮先死則三伊之爲元犯毫無可疑乃於三伊之死則獨曰福禮之償命有欠審愼云者殊不可曉此論一行後弊難防金福禮連加嚴刑期於得情之意請分付道臣敎曰兩人共鬪一生一死正由幸不幸耳傷處輕重不須較論假使福禮死而三伊生生者當償死死囚雖貴審克常刑不可低昂依回啓施行又啓言固城馬太朋殺獄恰與崔玉萬相類而玉萬則意非欲殺太朋則其心至忍其刑至酷聞猶酸鼻參看有人不但一洞之喧傳元犯自服不待三木之加刑而猶且曰無罪致死云者益見其凶獰請依前加刑得情敎曰暮夜逃出明是間夫則潛奸之迹太狼藉兄弟致命似崇時氣則埋蠱之案不分明矣乃反忍忿於太狼藉之地逞憾於不分明之事當殺而不殺無疑而致疑十許處烙痕下手至慘毒夫婦以義合合則同室離如路人渠旣放黜任他行淫是渠以路人待之也夫殺妻尙難逭三尺況於路人乎然又細櫛原案抑有一二可疑者常漢之最發憤最切齒忍住不得者莫過於奸所捉奸而不於此時快使一刀乃於兄弟繼歿之後搜掘欲逞凶之粉骨挑起不反兵之殺心綿烙之刑轉至戕害是友于之至情勝於奸所之切憤也到今斷此獄之方不在烙刑之緊歇政在詛呪之虛實苟其實也則兄弟而報兄弟之讎也安用償死苟其虛也則凡人而殺凡人也寧或傅生二者之中殺活係焉捨却詛呪事而徒屑屑於烙殺與否本末未免例置令道臣詛呪虛實親執詳査條列登聞後更爲稟處又啓言淸道金江雙殺獄畓中之所猛踢屍親之目擊分明腎阜之爲死祟死者之叫惡丁寧元犯已以一踢自服傍觀又皆同然立證則雖欲起疑於傷處之橫長而捽曳之際足痕斜着已論於檢案雖欲推諉於先死之太奉而杖打之痕屍帳無現所以爲加功則無一分可原之道請依道啓加刑得情敎曰死者生時所痛者腎阜正犯更招莫掩者足踢不待千證已成斷案設令太奉有杖打之擧譬如鞭長不及馬腹也傷痕浮高圓若小匏非杖而足襯合法文似此獄情別無疑端江雙依回啓加刑得情事分付又啓言漆原丁得海殺獄雖以殺越時無看證爲抵賴之端憤其失牟乘怒毒打致命旣在登時檢狀如彼明白八十金之死渠何敢一辭發明而猶以初不下手之說敢爲死中求生之計者萬萬痛惡請嚴刑取服敎以失牟之憤蘊蓄於平日逢場毒打自歸戕命膝上磕擦諸痕比諸耳根一庫紫黯反有輕焉況器仗在矣詞證具矣雖欲求生於必死得乎人命至重何如四斗之穀國法至嚴宜擧三尺之律得海依前同推期於得情事分付又啓言安東朴丁乞殺獄宜無一言可以抵賴而猶且恃頑不服或諉以被打十倍而三生結怨之說可知其遲晚或托以醉中不省而一打至此之招猶不能全諱又以夫妻之共償一命爲冤假使其妻恫其起鬪之由渠直請代死而贖其夫法不可移則其死只出於生不如死也道臣所謂丁乞不惟殺德萬乃殺其妻云者尤爲斷案請依道啓嚴訊取服敎曰一牛賣買胡大事乘醉擧石破人頭腦血縷縷不絕五日致命又使其妻痛夫速獄便決就死是因牛而殺人殺人而又殺妻也苟使渠有一分不泯之良心官家雖不殺渠當抱羞自處抑何肝肚仰首求活而反以一人致死夫妻償命爲冤枉等說無難納供者尤見其可殺也然緹縈上書太倉除刑吉翂代囚原鄕免死父子夫歸均屬三綱惟今丁乞妻金女事同出秉彝之天而有如白水滅身無悔反復勝於緹縈吉翂丁乞之罪有萬可殺而烈如金女爲渠之妻三尺比三綱孰輕孰重豈忍如法償命於烈婦之夫使貞魂義魄徊徨掩泣於九泉之下也緹縈吉翂以女若子脫其父於死哀彼金女獨不可以以妻而救其夫將死之命乎或者曰金女之烈誠凛然因是而赦其夫德萬之死無以償矣不亦冤乎云此有不然者一人致命一人償死金石之典也彼金女代夫死便亦償命在德萬復何求大抵三尺雖云不輕三綱尤係莫重活丁乞表金女之烈不至太枉法丁乞加刑一次減死定配令道伯捉致營庭親執擧行而發配時以此判付詳細曉諭金女棹楔固無所惜而旣活其夫旌孰大焉先施給復之典俾聳遐土瞻聆仍令地方官將此處分辭意宣布民間咸知三納重於三尺
정조 11년 · 강
召見監印堂上于重凞堂
정조 11년 · 목
以金履顯爲淸道郡守朴聖集爲庇仁縣監尹載五爲禮賓參奉初仕也
정조 11년 · 강
命判府事趙璥月廩更爲輸送
정조 11년 · 목
京畿監司徐有防以判府事趙璥祿俸終不領受啓有是命
정조 11년 · 강
檢閱李崑秀上疏賜例批
정조 11년 · 목
疏略曰伏見定州前牧使李家煥供辭則專事發明無一自訟審如是也則家煥初無可罪之端而臣之封庫與論啓自歸爽實之科臣何敢屬之遂事默然而已乎蓋該邑執頉中勅需錢換用稅米太代捧二條卽其大者臣潛行時間定州勅庫虛留之說及遍府境則私發千緡換送灣商邑民傳說又甚明的出道後先閱本庫則元留庫錢四千兩內時留庫只是一百九十兩捉致監色以會付數爻詳問去處則或曰放債或曰逋欠或曰公下未會減云而九百七十兩則因官分付出置炭幕逢授京人入送灣府之意丁寧納招一如潛行時所聞假使虛留之數眞是支勅加用磨勘不足之致則監色何不以此直招而公然以犯用換送樣構誣其倅乎稅米之支勅後作錢取剩謂之邑例而換錢私用亦果邑例耶大米太代納云以民情而不遵詳定勒捧高價亦果民情耶剩餘之數合爲五百兩云而所謂由吏加入册中錢文三千兩田稅作錢來者昭然載錄則減其五分一只以半千之數彌縫者又何故也此一條由吏之招及兩倉監色之供若出一口加入册子及勒價代捧之傳令捧受區處之尺文如執左契換錢人姓名至現於査招則雖欲幷歸之勅債得乎外此民庫米之那移各倉穀之紊雜刑具之多違典則或有文書中發覺或有審閱時執捉皆據目覩初非臆逆又若掃庫小米果非另積一處之穀也臣於躬閱時抽栍斛量則所謂完石多有半雜塵土不滿十斗者留庫者如此則分給者亦安知不如此耶臣之書啓中兩條換錢事乃其眞贜如欲發明莫先於此而今觀供辭全欠別白定州雖曰腴邑曾未半載安得許多廩餘藉有廩餘何不以此充補勅債而致此公貨公穀之多數幻弄耶求說不得只見其破綻也衙客干政猾校用事臣之査治自有指的之人而事屬鄙瑣初不詳陳今何必一一人追論也臣之所執者踏印之文跡也所驗者監色之供招也今若曰文跡是僞供招亦誣則臣固錯矣若果非僞非誣則囚供之自明臣亦不能信也抑臣之所萬萬惶愧者銜命按廉事體至重而緣臣昏庸査究條列欠詳不能使有罪者無辭自服至有金吾更査之請僨事甚矣辱命大矣伏乞亟命攸司重勘臣罪以爲奉使不職者戒焉
정조 11년 · 강
司直姜游上疏賜批
정조 11년 · 목
疏略曰日前虛謊之說誠一變怪也是必有故爲先倡者矣我國之人好相煽動雖以今番事言之一日之內南水衿果仁富擧皆騷動至於埋其水主殺其鷄犬男負女戴漫山蔽野越境而入深山越道而向深峽沿海各邑幾乎虛無人矣若其向深峽者計必未及聞知爲虛謊丁寧爲說他道之人亦必騷擾不無風吹草動之慮及今有曉諭之擧然後可以鎭安人心矣又有大可憂者雖以水原一州言之本州爲五千兵馬而當其平民避去之時軍兵亦必入於其中設令後有疆域之虞從何調發乎此亦及今宜有定式矣臣聞沿海之人多以深峽爲歸云是必向忠淸道四郡江原道九邑此兩道與嶺南相近則三道必有騷屑行會二道明其爲虛謊之說如有人民流入者一一還送至於軍兵避去者從以軍律之意一體嚴飭使民人預有定志宜矣至於先倡虛謊之說者必有其人此雖猝難覈出而徐徐廉探勘以極律則此後可無如今之患矣大抵京畿西南沿海之邑如當不幸之時則最先可憂之地故臣之待罪南陽也妄陳一疏今不勝漆室之憂敢此論列伏乞察其愚而進退焉批以日前事猶不料至此聞極駭歎三道曉諭事反有繹騷之慮勿擾爲上策先倡者事以訛傳訛先後難分雖欲査探徒令人人疑畏無辜誤罹此則甚不可矣爾以憂愛之意陳此出位之言殊可尙也
정조 11년 · 목
刑曹啓言依聖敎就議于領議政金致仁則以爲繡衣按問之時情節益著詞證俱備此係倫紀大變造謀加功不可分屬一獄兩償非所持疑分付道臣期於輸疑前後道臣及檢官論勘繡啓所陳恐爲得宜云朴女之不死於縊而死於刺不由乎已而由乎人其人之不外其姑其姑之自有姦夫的若觀火腹高解產等說爛熳於匡辰之招則崔女雖爲隱諱匡辰必無不知之理此一疑覈出然後幷加嚴刑期於取服四丹鳳元幷嚴刑定配次望姑爲仍囚以待決末前後道臣推考檢官之驗獄失實中軍之妄施周牢之罪請幷令該府處之敎曰平山之獄卽大疑案耳三載于兹尙遲一決蓋其姑婦也而戕殛之班族也而奸騙之謀至憯矣事至醜矣傷倫敗俗未有甚於此獄朝家於此重加致愼覈之又覈不嫌煩複閱道査曹讞者已屢矣而率不免隔靴爬痒及見繡行査本始驗難誣者天理崔女姑也朴女婦也崔女慣於耽淫朴女作其眼釘滅口一念已在于歸之初畢竟結果兼用刃索而所謂奸夫幾誤於李次望終歸於趙匡辰本獄顚末不過如斯大抵縊刺一款當別人已而謂由已焉則毋論縊刺之先後已自辦得非荏弱女子所可能能亦不暇爲此檢驗之誤也謂由人焉則時丁白晝夫也在庭姑雖欲逞其惡婦豈肯受其毒當其若刺若縊也口若無叫呼之聲手必有遮截之傷而幷不見明證刺痕深淺多至於四庫則尙可曰一刃致命乎縊痕堅紫已現於初檢則又可曰死後勒縊乎欲得縊刺根因先辦淫奸虛實而次望名字微發於檢招牢定於道啓門內相見半夜潛出云云四丹母女一辭納招則此似爲次望之斷案而懷孕也墮胎也又引而不發便沒歸趣此道啓之誤也以此不具之獄摸索斷定徑擬一律大有乖於審克之政故特命近臣往哉閱覈惟貌之稽惟言之廳惟輿論之博採到今一反前案罪人斯得向來許多情僞都是潦水之歸壑崔女鶉犇之跡自綻次望鴻罹之冤可雪於是乎奸夫歸於匡辰矣匡辰招旣曰縳而縊縊而又刺云爾則容手沒策遮截非可論也又曰厥夫出而借鞍厥婢送之採萊云爾則家無人隣無證叫呼伊誰聞之原初次望之被誣專由匡辰之移禍覓來類已之人要售熒衆之計次望待衰把作優孟之服次望同閈視同瓜田之履一轉而囑四丹再轉而嗾鳳元白地做出暗中竊笑殊不知乾道昭昭神先定命錯認一家喪人之說伏案於次望面質招矣平問則匡辰輸款對質則崔女語屈是所謂一朝豁然貫通而無情者不得盡其辭者也本曹回啓中二段起疑未知其信然其然豈其然縊與刃下手雖同縊則遲而刃則速以淫女奸夫行凶之心難失者時易露者機而借鞍者將還矣採萊者將還矣恐恐然盻盻然惟懼其了當之不速旣縊之又刺之故覓剉乘之刀者要揜跡也更着在笥之衣者欲藏痕也何疑於縊之不力從以亂刺乎懷孕墮胎云云在次望固可覈在匡辰無可疑何憂乎懷胎之便沒下落乎繡斧纔返鐵案已成只宜分首從以其律處斷崔女則嚴飭平山府另加刑訊速捧遲晚待遲晚與已遲晚之匡辰一體捧結案以聞婢四丹廉校趙鳳元等幷嚴刑遠配被告人李次望卽爲放送當初誤決蓋因兩檢之矣當而屍親母子輿尸請檢出於爲女與妹之至情則縱不能察冤而反獄忽地加刑於死者之父是誠常理之外其亂俗壞法之罪不可以事在旣往有所曲貸前前監司洪秉纘亟施削職之典發奸而雪冤足可尙也無罪之次望幾替匡辰之命已不免昏錯治殺獄施治盜之刑又是違法之大者前監司嚴思晚施以罷職之典據理爭執固難責之昧然聽使有關後弊當該中軍尹在復亦爲罷職或極意掩覈歸之自裁或專事蹈襲漫不致省兩倅之於匡辰俱云有姻婭鉛槧之好雖無執跡之端焉逭遂非之罪初檢官鄭景曾覆檢官李端會幷施刊削之典卿則道伯之只請問備難免擬律不審之失推考
정조 11년 · 강
親考抄啓文臣課試
정조 11년 · 목
以雨晹爲策題宋祥濂韓商新尹永僖洪義浩韓致應尹光顏洪樂貞張錫胤李羲觀鄭晚錫李相璜俱三中命比較御題尙書策宋祥濂韓致應洪樂貞李羲觀韓商新尹永僖洪義浩尹光顏俱三中又命比較御題語默策尹光顏三中居首
정조 11년 · 강
命和平貴主周甲日致祭
정조 11년 · 목
敎曰和平貴主周甲在明日念昔先朝鍾愛之聖意曷任愴傷逢舊甲豈無紀舊之擧祠宇纔令度支修補而明日不可虛度祭文方親撰致祭明日設行事令該曹知悉都尉家子孫無在朝籍者近親中令該曹調用因此思之每欲提飭於文字而未果前參議朴宗岳兩銓之尙不擧擬未知爲當設有所坐之深重十年錮抧有足千和如其連累也則亦幾知勵此後閒司須卽調用事分付
정조 11년 · 강
飭三道支勅定例斯速釐正
정조 11년 · 목
敎曰日昨因備局回啓依施而近來事若不刻期督勵又當因循推諉畢竟害及民邑支勅定例京中則已成完本三道定例亦令廟堂嚴飭釐正至於畿海道伯皆經勅行尤易爲力幷以此意知悉俾各着意擧行
정조 11년 · 강
命兩南雨澤多寡癘疫有無隨卽登聞
정조 11년 · 목
敎曰日前見完伯狀本知有道內疫癘之患顑頷之餘必多捐瘠言念民事夙夜憧憧觀於昨日錦伯狀辭三昨雨澤測雨器水深爲尺有二寸云本道亦果均霑而雨後頗有滌蘇之望乎星火遍問列邑隨卽登聞至於嶺南以近日筵臣言聞之左道諸邑薰染方熾無異湖南云而尙無一言皂白何也傳說未知信否姑不提警有病無病間形止使之從實報來後論理草記事令廟堂知悉
정조 11년 · 강
命時囚照律今日擧行
정조 11년 · 목
敎曰耆年劇任勢難供職判義禁韓光會許遞時囚照律皆令次堂今日內草記擧行○義禁府啓言祥原前郡守鄭爀原情以爲捧賂差任事座首李命愼從中捧賂五百兩來納故果爲授用山田加稅事以愚迷所致以最高總執稅司倉反作事見欺於下吏之致云矣旣皆自服究厥罪狀俱極痛駭請以此照律允之又啓言林川前郡守金載久杖一百收贖告身盡行追奪敎以雖曰謬例難免不察盡奪告身律不稱罪罷職放送又啓言文化前縣令李英澤杖一百收贖告身盡行追奪流三千里定配敎曰以渠地處有此罪名與尋常邑例之襲謬循訛大有異焉非不知別樣痛勘徵他墨守而旣云報營是道伯敎使爲也然罪止定配亦出於念舊之意何論功議徒律太輕以遠地定配勘放又啓言順安前縣令金載億杖一百流三千里告身盡行追奪敎曰家無忠愍何論世宥之義事不報營重犯擅恣之罪若知一分嚴畏之心安敢昌此不潔之名乎然數爻殺有多寡衙客弄奸且異於身犯雖不加刑取服減至徒律失之太輕仍以流律發配所謂衙客令道伯捉致嚴刑懲治事分付又啓言定州前牧使李家煥杖一百收贖告身盡行追奪流二千里定配敎以功減一等又啓言滿浦前僉使曺命喆原情以爲乙巳三月赴任本鎭後以不關爲名妓果有和眄之事追聞此妓連爲前前兩等官所眄官隸中又有情重私夫云故自其後切不一近及其端午日渠亦隨參於諸妓鞦韆之會伊日午後忽聞投水而死云故不勝驚怪而其所自溺委折實不能料度云矣泛稱遲晚請刑推得情敎以除刑推議處又啓言平澤縣監李衡弼無識愚氓易惑訛言而身爲官長不思曉諭鎭安之道至有作隊令招之擧事極駭妄請以此照律允之又啓言全羅監司沈頤之査啓以爲全州前判官李宜耆許多罪狀反復究問則大抵本府置之之次不設公賑而宜耆捐廩自備抄飢賙恤歲前歲後連用純租內倉外倉多給新麰不可謂全然放忽第其所貿四百石穀物卽是舊麰名色就其中多有換新分給之事而舊麰取用之數亦不下一百六十石零屢次簸揚雖有諸囚之供兩年積置詎無陳麤之患百餘石舊穀若不能粒粒親檢則若千塵土之相雜勢所必至繡衣之執捉未知何廵何倉而不可以吏鄕之分疏有所取信連三次分麰事渠亦人耳豈或故取自備之麰巧換願納之租以爲肥已之計乎以其見在之穀較彼當給之數近二千口飢民後四五廵賑資勢將盡用此租而嬴餘亦幾無多而願納之租少出而多積自備之麰多用而少留跡涉疑似事欠斟量由前由後莫非自取不可以發明之言有所曲貸加作米事果是本邑謬規脫落套臼固難責於此等人而視若金石便致膠䜵每包四錢之減隱而不現都數幾兩之剩積而滋多官需他條用各分屬襲謬濫徵罪實難逭聽訟事則林李山訟之三易主客柳韓畓訟之再翻文案可見其聽斷不明李道成朱應迪之隨訴隨頉大非一定之規模安得免邑民之疑謗繡衣之訝惑乎差任事則或以勞勣或以文籌爲其事役間或差出雖曰官府之例事而且於諸囚之供別無現發之跡則有難歸之於請囑之科而兩窠特差不由渠輩之望納一人橫占亦有平日之所親則亦不可以李淵新之致憾於首吏酗酒而爭任謂之風俗之乖戾辭說之苗脈而斷之曰無是事云矣道臣査啓參以囚供當初繡衣之論列俱有所據宜耆之諸條所犯俱極痛駭請以此照律敎曰定州事襲謬也文化事報營也祥原事昧例也順安事不察也林川事邑規也其中豈無輕重之殊而均之爲昏憒儱侗所致至於此囚罪名在於賑事不可以私賑之異於公賑强加區別自初對供一味游辭以至道伯査啓言言曲護事事陰扶嚴飭之下雖不敢顯加右袒凡屬綮緊礙逼處率欲漫漶汨蕫事之駭然莫甚於此況事係賑政疵類無論千犯輕重傳聞虛實與夫賑名之公私斷以一切之法以寓懲一之典觀於南海倅刑配之擧可以知之此囚則雖不至若彼罔赦決不可如是歇勘道伯査啓無異弄談而本府效之不言更問二字直請照律此囚旣非莫敢誰何之人則京外査讞之地竸相立幟殊莫曉也道伯越俸卿等遞差此議處勿施更令新判堂論理議處此囚還囚營査時吞吐邑吏等令該曹星火捉來嚴刑究問萬一慢忽刑曹堂郞亦難免重勘以此知悉又啓言李衡弼杖一百收贖告身盡行追奪宣川府邊遠充軍鄭爀杖一百收贖告身盡行追奪三嘉縣流三千里定配敎以如有功議區別減事後草記至於李衡弼令招固有驚衆之罪邑例異於京營囚供自明不是分疏初欲仍任急於曉衆照律草記今方允下邊遠充軍五等奪告身無已過乎罷職放送又啓言鄭爀功減一等徒三年定配金載億彥陽縣流三千里定配李英澤和順縣遠地定配李家煥功減一等金化縣生昌驛徒三年定配
정조 11년 · 강
湖西伯以慶尙右漕倉稅舡一隻臭載馳聞
정조 11년 · 목
該監司金光默狀啓洪州牧使安廷玹牒呈內護送將校馳告以爲慶尙道右漕倉領運差使員赤梁僉使所騎舡一隻今十八日夜爲風浪所驅致敗於猪㠀後洋云故卽爲馳往取考差使員所持都成册則晉州牧稅米一千二百六十六石零所載舡果爲致敗而沙格等所告內深夜倉黃不省人事陳省勘合文書墜落水中差使員及從人六名沙格十七名合二十三人內一名渰死云故各別鉤拯而屍身姑未拯得穀物半日所拯米四百二十八石云矣護送校吏今方捉來嚴刑沙格等敗舡情節究覈及領運差使員護送差使員敗舡地方官論罪事待其畢拯具格報來後陳聞計料
정조 11년 · 강
命該所衛將部將等決棍
정조 11년 · 목
都總府啓言去夜建陽門傳漏軍士四更五點誤打以五更一點臣等有不能檢飭之失惶恐待罪而當該軍士令攸司科治該所衛將部將請令該府拿處敎以誤打非今斯今今始草記何也衛將部將等不必拿處各決棍五度草記
정조 11년 · 목
疏略曰伏奉別諭絲綸鄭重責勉隆摯非臣眇末所敢堪承臣拜稽祗受益不知措躬之所也臣虛縻見職已四閱月矣夫風憲之任有國所重若臣者初何嘗近似於是職而年除歲遷至再至三其爲駭聽聞而䙝名器莫此爲甚況今天討未訖至冤轉甚崩迫抑鬱大小同情於斯時也正宜選擇朝紳之公明正直者畀以是任以責其竭誠極論而今乃委之於在外賤蹤一任其癏曠是豈不重貽有識之譏而大爲淸朝之羞哉伏乞亟許收還召命鐫遞職名批以向來敦諭罄悉予衷曲巽牘又至只增愧恧此時兼濟之責望在林下之士所辭宜不允爾須體予至意賁然來迪庸副朝夕凝佇之望
정조 11년 · 강
大司諫洪明浩上疏賜批
정조 11년 · 목
疏略曰嗚呼今日何等時耶亂逆肆行國讎未復而民彝斁絕訛言明興而人心波蕩有一於此尙不免危亡之患況兼此三者乎然而上下恬嬉不思警動寧不懍然而心寒哉一自榮德倡凶言之後至於喆宇復謙之輩表裏糾結潛售凶圖以殿下之明睿亦已炳幾而察影矣奈此朝廷之上無一人挺身致討逆折而早除之倘非我慈聖誕宣之敎則國何以得有今日乎然而復明之亂領才懸匡運之凶書遽上此專由於國威不尊醜類莫懲盤根蒂固眼無國家之致豈不痛哉至若昨年夏秋之變尙忍言哉匝域之摧痛已無可言人心之驚惑去而滋甚及承慈敎始知症患之怪底實有源委之所祟此不窮覈而痛雪將何以洩神人之憤慰臣民之冤乎惟此兩事實關國家之安危伏乞亟從三司之請永拔亂逆之窩快雪臣民之憤焉至若近日繹騷之擧雖不過愚夫愚婦自起自滅之事而畿湖數百里之間胥動於一日之內有若預知而相應者必有怨國思亂之徒煽動人心陰挑亂階者矣此亦由於賊窩未破凶徒潛伺之致亟宜另加詗察永絕根本以防日後之患焉嗚呼明義一部卽我東春秋也粵自丙丁以後亂逆踵起誅討隨加揆以常理汔可少創而千奇萬怪愈久愈興者專由於人心之詿誤人心之詿誤實由於義理之不明義理之不明亦由於隄防之不嚴隄防不嚴則義理漸晦邪正莫辨一部明義將無可讀之地何怪乎亂逆之肆行變怪之層生乎臣謂今日治本之務莫先於明義理嚴隄防而已伏願深留睿念焉批以上款勿煩諸條已悉諭其中明義錄事有此天地有此義理入者是忠出者是逆忠逆之分人鬼所判推以常理恒情寧有漸晦之理乎闡明之方豈待爾言
정조 11년 · 강
正言崔烜疏陳母病乞遞賜例批
정조 11년 · 강
命以明日詣璿源殿躬視役處再明詣慶凞宮親臨朔奠
정조 11년 · 목
敎曰眞殿墻垣修改吉日以明日推擇當躬視戶惠堂率工人待開門待令又敎曰明日眞殿行禮時侍衛只入直挾輦軍金虎門軍四十名雲寶劍禁軍扈衛軍磨鍊幷置之服色以黑圓領袍爲之
정조 11년 · 목
司諫李師濂連啓又新啓言近來朝象潰裂士氣委靡其挽回矜式之道惟在於林下讀書之士羽儀王庭擔着世道故惟我聖朝之前後招徕靡不用極而固守東岡之陂尙遲彙征之美顧今遐心之克回亶在至誠之務積請益加殊禮期於必致又啓言夫文治者有國所重今殿下大恢右文之化年少名官限年抄啓月試講製文敎洋溢而第馳騁風雲之詞欲鳴國家之盛者豈止於年少文官而以其限年之故自致應製者少我朝月課之役卽培養人材之良法美制也近來此道久廢請另飭文衡申明舊制又啓言臣於北道陵殿官年前變通事有不容不言者文令一窠別檢一窠則爲道內新及第出六之階蔭令一窠直長一窠奉事三窠參奉七窠爲道內生進及道薦者收用之地然文蔭令皆準三十朔後始遷六品京官而文官自別檢至令洽滿六十朔始可出六故參下文官厭其太遲差輒不仕來付館學三十朔窠諸職自己丑至于今別檢窠長爲權差權差旣是假官則莫重陵寢豈有十九年一直假官乎其在事體不可仍置至於蔭令則其下十一蔭窠皆由此一條路序陞故以今日入仕參奉者言之過三百六十朔然後始可陞付京職人壽幾何滯鬱可悶目今捄弊之道惟在於權差別檢改爲直長則莫重陵寢可無長時假官之弊令三十朔改爲十五朔則自今入仕者將於一百九十五朔當爲出六亦可謂大段疏通矣文令則以道乃文蔭罷散人互相檢擬幷準十五朔遷轉恐合事宜請下詢廟堂變通又啓言禁軍騎士以久勤與取才備擬初仕者出於至公之意而禁軍則依定式次次付職至於騎士則久勤與取才外又以西北松都人各取別取才故西北人則僅中三矢者必爲居首其餘六道與京中人則只取居首一人故雖中八九矢者不得參望故六道武士不勝其冤且以窠闕言之散政有窠則首副末薦通同備擬而副末薦檢擧絕無而僅有至於都政則末副薦窠皆以其薦差擬法意有在而近來此法寢廢首薦窠窄則守部之職多歸有地處之人故守部兩廳非西北之人則皆宣薦名武也六道稱冤勢所必至臣意則莫如申明舊典西北人則久勤與取才之外革罷別取才之規都政副末窠則專以當薦差出恐合事宜請博詢廟堂兵判武將各獻意見從長釐正又啓言武弁之爲業惟騎射是已故月行試射觀其能否而近來掌銓之臣不問射藝之如何或以地處而取用或以顏私而甄拔眞箇無勢之有勇力能騎射者輒皆老死窮山臣意則復職窠假是四窠則二窠依前差出二窠則咸聚作散之人各試諸般之技取其優畵次次甄用則非直激勸之資抑亦實效可期請問議廟堂從長變通每朔試射亦依法典逐月設行又啓言外邑刑具一自典則頒行之後庶遵令式而近聞營閫州縣凡於査事或因頑民之抵賴輒用周牢而取服雖以今番繡啓觀之平山獄事無論殺獄與淫獄要非治盜之政則道臣之出付中營周牢取服者贍聆所及莫不駭惋當該道臣中軍不可罷職而止請幷施削職之典仍令廟堂行會於外此諸道別般申飭俾無濫刑之弊又啓言諸道穀簿之淆亂實爲當今之痼弊大抵營穀統穀散在列邑各有定數而捨賤取貴移東換西自歸潤橐之資終乏種糧之需則不得不有轉移之擧假如沿邑價踊峽郡穀賤則道內那移惟意所欲遠地擔負所受盡費於糧資秋後開倉輸納無異於白徵如是而穀簿安得不淆亂民生安得不困瘁乎議者以爲道臣按察一路參量穀簿裒多益寡之際自亦得不如是云而分留外加分必請廟堂而施行何獨於此必取擅便而乃已耶且分糶之法道各不同或有斗分之邑利於民也或有石分之邑利於色庫也非但還政之班駁抑有利害之懸異臣意則自今以後穀簿則自備局一依分留狀本使不得擅自轉動或有任意那移之弊則該道臣直斷以不法之律請令廟堂嚴立節目而分還一節斗石間亦爲指一定式以爲杜弊便民之道焉又啓言登筵奏啓事體至重而前獻納尹行履承批之前遽先引避前持平金鎔筵退之後階級曲拜擧措顚錯贍聆駭笑請幷施削職之典又啓言近來賣鄕之習幾乎無邑無之今以繡啓觀之兩西各邑此弊尤甚遞置無常貨賂公行事之鄙悖莫此爲甚臣意則鄕所有罪則各其守宰任自除汰而若其新差之後以其單望卽報營門以爲照管之地則雖有貪官汚吏必不敢任意數易請令廟堂行會詣道嚴加禁戢俾杜作奸之路如有犯者施以贓汚之律又啓言大小公行各邑廚傳之弊朝家之前後申飭非不勤摯而稍久則弛少豐則侈其爲糜費無節甚矣臣意則毋論豐歉一依驛人馬排定之例各隨品秩之高下定其器數之多寡俾絕侵擾之患實合事宜請令廟堂嚴立科條著爲定式又啓言昨年慘歉無異於壬癸而諸道窮民之得免塡壑實由於我聖上至誠拯濟之盛德而諸道倉儲無不枵然其在先事之義誠極悶慮目今畢賑之狀可當次第報來而不有激勵之擧何以得力於後臣意則各邑守宰之竭誠優備者諸路富民之捐財優補者一依壬癸前例隨其穀物之多寡合施優異之收錄請另飭銓曹拔例甄用以爲後來者之勸又啓言都城內濬川渠係是不得已之政故年年有是役每每雇其軍至於設司儲財而近日國家經用每患不贍川渠尾閭其數又夥以有限之財供無已之役其不可支當也明矣臣意則每當濬川之時使京兆之臣發甘各部上自朝官下至民戶逐家抄錄排日分定分付各該軍門使之領率赴役標其間把只役一日則在民人不過至歇之役在朝家實除許多之費至若沙礫區處則亦有其方國都城地東方缺虛今若舁其所掘之沙礫積置東城內空坎處一年二年築之不已則爲丘爲山勢所必至請令廟堂消詳講確以便公私又啓言天主妖術流入國中不無蠱惑民心之慮幸因新頒令甲著爲禁條而近聞鄕谷愚氓尙多濡染眞諺翻謄互相傳襲將有靡然奔波之憂云此非細故也蓋天主之學雖盛於燕雲而鴨江以東未之嘗聞則此必象胥輩所相傳者也請申頒禁令使京外掌民之官曉諭坊曲嚴加禁斷而來頭節使往來灣府搜禁時添此禁條俾絕妖誕文字潛貨之弊又啓言近來綱紀紊亂倫彝斁喪常漢之換父易祖托跡名譜圖頉軍役者比比有之矣伏聞大丘奸民輩刊出罷州林氏之譜換人之父祖僞人之官爵多數印出發賣於林姓之多財產有身役者廣布國中把作免役之妙方云人心世道誠極寒心作俑之奸民聞已捉囚於嶺營決不可以尋常竄配而止請令該營嚴加究覈論以當律又啓言生民休戚係於守令賢否守令賢否專在銓曹之掄選方伯之殿最則其愼擇守令嚴明殿最實爲有國大政而竊觀我朝除吏之法不問人器之如何才局之有無纔出六品輒膺百里是豈爲官擇人之意哉至若殿最則牽於顏情拘於形勢州府腴邑勢力有權者不治之跡狼藉著現而爲觀察者莫能下手每加優褒只以冷武殘蔭苟充一二中下作爲塞責之計國綱安得不解民生安得不困乎目今都政不遠褒貶在近請命銓曹另擇守令亦令諸道道臣申嚴殿最以勵守宰以保民生批以不允新啓第一件招來事言甚切實依啓第二件月課事昭載館志此亦修述之一端令大提學知悉第三件北道陵寢官員文窠事第四件武臣各薦初仕事令吏兵曹就議大臣草記稟處第五件武臣甄復事亦令兵判就議大臣稟處至於朔試射之逐朔設行不必更立新法惟在兵判之修擧與否矣第六件嚴思晚尹在復等事令廟堂關飭事竝依啓第七件分還之斛分斗分事邑各異例實關民隱依啓第八件尹行履金鎔等事律名過矣不允第九件鄕單報營事令廟堂草記稟處第十件廚傳事依啓第十一件善賑守宰補賑富民收用事豈待爾言依啓第十二件濬川赴役事別設本司雇給軍價先朝聖意可以仰認金石之典有難闊猍東城造山事未必見施第令廟堂稟處第十三件西洋學事爾言極是依施令廟堂關飭第十四件羅林僞譜事不可以奸民頉役之擧歇後勘斷令廟堂嚴飭定罪第十五件擇守令嚴考績事依啓爾於媕婀之世不循俗套一番詣臺輒有袖草前後通計殆近百計無論言之冗緊事之當否跡之虛實其心則出於擧職極可尙也須有獎用之擧可責買骨之效姑先優批爾其知悉
정조 11년 · 강
以李師濂爲承旨前望新資也
정조 11년 · 목
敎曰近來承旨望筒全不照管已入者不書當該堂上該房承旨推考
정조 11년 · 목
箚略曰累瀆哀號未格睿聽因循時月至今蹲據夫豈臣始料所及哉念臣垂死殘喘旣退復進包羞忘廉遲徊不去者誠以受恩如天妄意策勵衰朽或裨尺寸而事不役心病在難醫雖欲復起供劇誠亦末由目下疾恙之外宜去之端不啻一二筯骸日就枯落無病亦難陳力宜去也神識不堪任重臨事動致顚錯宜去也禮防莫嚴鍾漏貽譏宜去也朝象泮渙彌綸沒策宜去也絲豪篾補於國家罪戾徒積於一身宜去也至親幷據將相觀聽莫不駭惑又宜去也若夫自來危臲之情近日崩迫之私筵懇箚籲略已仰暴何敢每煩陳列重犯瀆擾之誅乎職名虛縻旣不敢徒事泯伏病思昏短又未能悉控悲衷只以亟賜處分四字疾聲仰祝惟聖上哀之憐之臣不勝涕泣顒俟之至批以日前守使之登筵也有多少敦迫之語仍使往傳而急於歸觀似未面造大抵君臣之間貴在誠信予有一分曲副之意姑將言語文字如是挽留則是不信於卿也卿若如斷斷無是理而筵秦箚懇不嫌支難卿以不誠待予今日之擧予有不信之失乎卿有不誠之歎乎以卿明識想有契悟者卿若覺非而又不改圖則到此予雖躬往迎來固所不憚兼欲踐前日未及踐之言卿無以予言爲恐動之設辭假說深念君臣之大防不至於太隳壞是不但世道朝著之幸卿須勿復言私從速簉朝仍命此批答正卿往傳于領議政何當簉朝與否知入○禮曹判書徐有隣書啓臣敬奉聖批往諭于領議政則以爲情窮勢迫不得不更上辭本及奉聖批至有人臣不敢聞之敎臣之情病苟有一分可强之勢顧以何心力拒嚴旨不思所以冒沒承膺而其奈痼疾嬰身深痛在心終自陷於孤恩慢命之科惟願改下批旨中句語以重王言以嚴國體云矣敎曰若此則卿無復起之日乎卽欲命駕迎來猶近迫待更遣正卿諭予至意卿若知予心想不待多誥欲明示好惡則恐實事端欲另作節拍則有損朝體予於卿寧或歇後看過到今準擬之者惟有必致乃已四字卿須默會役速造朝事吏判往宣後入侍○吏曹判書尹蓍東書啓臣敬奉聖旨往諭于領議政則以爲冒死附奏恭俟嚴誅卽又冢宰之臣臨宣批旨體諒誨諭反復諄摯瀝血之懇未能孚格反要非常之恩禮此又臣死罪也臣雖庸陋不至全無省覺擧此靦顏重入修門是豈人理之所可忍情窮勢迫惟願速死云矣
정조 11년 · 강
特命領議政金致仁免相
정조 11년 · 목
敎曰予待以元老惜其不念鞠躬之義也彼而不示好惡此而不伸廉防一則敬禮二則敬禮朝因箚批先示躬迎之意半日中宗伯冢宰次第委遣而幷與胥命之擧謂有進身之階梯不得如意附奏於復命之時今則雖欲踐言往迎獨不念國體事面乎坐邀之嫌予實爲大臣慨然如是也則今日之國事與誰籌度一日二日稅泊無期大欠體國之義難以元老曲恕領議政金致仁免相
정조 11년 · 강
行召對于誠正閣承旨李師濂閣臣尹行任玉堂洪義浩金履成
정조 11년 · 목
以金鍾正爲判義禁尹墊爲分內局提調魚錫定爲同義禁李命瑀爲平澤縣監兪漢敦爲槐山郡守
정조 11년 · 강
特補修撰沈能翼靑丹察訪
정조 11년 · 목
能翼屢違召敎曰情勢則雖未知如何堂下官之屢次違牌事未前聞宜有節拍修撰沈能翼靑丹察訪除授當日辭朝時任察訪遞付京職卽忠臣後裔哨官待窠先爲調用
정조 11년 · 강
命該廳各部官員防給人諸道畢賑狀回啓時分等書啓
정조 11년 · 목
發責旣畢今番比甲辰雖有多寡之別大體則勤營頗著故也
정조 11년 · 목
具翼善冠黑圓領袍乘輿出協陽門由仁政門到萬安門外降輿入齋室少頃詣殿內行禮仍爲奉審訖詣墻垣修改處親爲看審工垂畢乘輿出端暉門由仁政門入協陽門還內
정조 11년 · 강
以徐鼎修爲承旨前望也
정조 11년 · 강
院啓尹行履等事停啓正言宋民載
정조 11년 · 강
命再明還宮時歷臨墓所
정조 11년 · 목
敎曰再明日墓所擧動時隨駕東西班以六曹堂郞磨鍊侍衛寶劍別雲劍外入直爲之副駕轎儀仗雲劍留陣幷置之軍兵以慶凞宮入直內外各營馬步軍訓將率領禁軍兩闕入直人隨駕餘皆置之又敎曰明日擧動時隨駕依近例以二品以上磨鍊百官只於陪祭時參班
정조 11년 · 강
還收領議政免相傳敎仍遣都承旨敦召
정조 11년 · 목
敎曰昨聞正卿回奏之言國體不可不念事面不可不存不得不有昨夜處分政稟經宿不下亦出不得已之擧一則曲念二則曲念以今國事元輔重任豈或一日癏曠動駕有命亦必參班反汗之擧何竢終日領相勉副下敎還收仍敎曰不在多誥想悉予意今則國體尊而事面正繼此更有何事可引遣知申傳此虛竚之意卿須卽起簉朝○都承旨沈豊之書啓臣擎奉聖旨往傳于西部盤松坊領議政所住處則以爲罪在罔赦恩出曲貸免相薄譴非罰伊榮不自意纔經一宿還收前夜傳效特遣知申諭之以虛竚勉之以卽起顧臣積罪非比尋常負犯當初所被尙屬太寬其敢曰已經薄勘而晏然冒進哉轉動無路虛辱恩命罪上添罪莫重命召非郊外陋次所可辱留兹令錄事還納臣尤惶恐云矣敎曰誠意未孚不但顏騂踐言二字前批已及之予不肯爲食言之人且以敬禮之意言之一番此擧豈或持疑予當躬臨迎來大臣所住之地距慶凞宮不遠大臣迎來後仍詣慶凞宮經宿隨駕軍兵侍衙軍兵皆以明日隨駕人磨鍊○政院啓言議政府錄事來言領議政金致仁以爲莫重命召不敢辱留於郭外陋次謹此還納云何以爲之乎敎以旣有躬迎之命先令史官傳授又啓言伏見領議政書啓批旨下者有躬臨迎來之敎臣等相顧愕貽繼以憂悶之至元輔去就關係旣重以殿下敬禮必致之意雖有此非常之敎臣等之所憂者聖躬之勞動也所懼者國體之損傷也相率疾籲敢效繳還之忱伏願亟寢成命敎以卽爲頒布又以諸承旨求對啓敎以退去卽爲頒布又以更爲求對啓敎以卽爲退去斯速頒布又以更爲求對啓敎曰大臣雖云方欲來詣闕外云而姑未造朝則王言不可不信卿等之如是阻搪萬萬駭然矣卽爲頒布又以諸玉堂請對啓敎以退去
정조 11년 · 강
校理李羽晉副校理金履翼洪義浩副修撰趙鎭宅聯箚請寢領相家駕臨之命賜批
정조 11년 · 목
批以何時下敎將至晚暮政院之擧行極爲駭然爾等又何爲效嚬乎
정조 11년 · 강
召見領議政金致仁及求對諸臣于凞政堂
정조 11년 · 목
敎曰大臣今旣登筵動駕傳敎置之○校理李羽晉副校理金履翼洪義浩副修撰趙鎭宅啓言人主之一動一令所關甚重至如大臣勉出豈無其道而乃有俄者非常之敎群下之震惶聽聞之驚惑當如何哉何幸大臣造朝成命旋寢而臣等因此抑有所仰勉者不止如今曰事而已凡於言動政令之際益軫愼重之道毋貽輕遽之悔焉敎以整衣戒駕旣因承宣之阻當際又大臣求對原傳敎今已還寢不必更有云云矣
정조 11년 · 강
命卿宰侍從堂上堂下罷散人幷敍用
정조 11년 · 강
大司憲黃昇源上疏討逆賜例批
정조 11년 · 강
詣慶凞宮親臨朝上食于魂宮
정조 11년 · 목
具翼善冠白袍乘輿出協陽門降輿乘轎出敦化門入興化門到金商門外降轎乘輿入齋殿改具衰服臨魂宮行朝上食訖還齋殿
정조 11년 · 강
以曺允大徐有成爲承旨前望也
정조 11년 · 강
慶尙左道暗行御史鄭大容復命
정조 11년 · 강
召見大臣有司堂上吏兵判及一提學金鍾秀御史鄭大容領議政金致仁左議政李在協右議政兪彥鎬吏曹判書尹蓍東兵曹判書金履素有司堂上徐有隣李在簡李秉模
정조 11년 · 목
吏曹判書尹蓍東以慶尙左道暗行御史鄭大容書啓啓言梁山郡守李進膺錢還取剩官用倉租任吏偸竊分賑則飢口或漏決訟則吏手容奸比安縣監南麟耇火田結卜之濫執刑具笞杖之違式有難曲怒云請兩邑守令幷先罷後拿密陽府使沈鉁錢還租擅分麰虛留立本大違公法醉杖多濫推閱捧債淸道郡守鄭昌期大棍圓杖濫施酷刑移轉租之換色立本漕倉錢之凭公散債猶屬細故云兩邑守令不可罷黜而止請幷拿問定罪漆谷府使宋益休還穀多雜虛穀賤類特差儒任云該府使則罷黜軍威縣監任希游穀品軍額不能致察云請令道臣按査大則論罪小則察飭監司金尙集律已守法節財戒擾穀無擅移民賴彈壓爲辭而道臣體別今姑置之彥陽縣監李元植慶山縣監趙鎭明大丘判官李復燮仁同府使李漢籌醴泉郡守林濬浩咸昌縣監柳秉均聞慶縣監金履鎬黃山察訪許晪省峴察訪鄭最行幽谷察訪鄭繼忠延豐縣監鄭涑忠州牧使李在亨陰竹縣監韓光傳龍仁縣令李牧永廣州府尹李泰永果川縣監李顯道幷以三道沿邑大體皆有褒譽而別無殊異之績請幷置之從之○兵曹判書金履素以御史書啓啓言慶尙監營中軍柳爾冑大丘營將姜膺煥等略有嘉奬之語而別無著異之褒忠州營將朴光翰乃是沿路聞見而赴任未久治績無聞云請幷置之從之
정조 11년 · 목
以鄭益祚爲司諫沈煥之爲副應敎李洪載爲校理李坤爲刑曹判書朴宗岳爲梁山郡守鄭東杓爲比安縣監○因漆原府使望筒敎曰武臣堂下之樍滯可悶以時仕中時曾經正副人擬入又敎曰此時守令不可曠官洪州牧使係是應遞之人與赤梁僉使改差今日政差出○再政以鄭學畊爲漆谷府使李義綱爲洪州牧使
정조 11년 · 강
命大司成金憙禁推分揀
정조 11년 · 목
以陞補限內不爲設行政院依定式禁推傳旨捧入敎以今番事勢似然分揀
정조 11년 · 강
永祐園展拜命以初四日爲之
정조 11년 · 목
敎曰再明永祐園展拜行祭路由館峴以此分付又敎曰再明日動駕時侍衛及隨駕官軍兵依近年最少例磨鍊○兵曹判書金履素啓言永祐園展拜時隨駕軍兵依近年最少例當爲磨鍊而前例不一何以爲之乎敎以侍衛依時年例磨鍊隨駕軍兵禁軍三番挾輦軍二百名爲之先後廂則步軍各五哨馬兵二哨騎士二番磨鍊又啓言斥堠伏兵連因傳敎置之今番則何以爲之乎敎以置之儀仗副駕轎亦置之駕轎馬只二雙待令前排以十五雙磨鍊
정조 11년 · 강
配捲堂時發論儒生姜在寅于載寧郡
정조 11년 · 목
成均館官員以大司成意啓言臣以陞補試取事方詣泮宮矣居齋儒生等不入夕食堂有捲堂之擧故招問其由則諸生等以爲伏見禮曹判書鄭昌聖疏語則以頃日陳疏時其子文始名之混錄有冒錄傷風等語致勤聖敎至有疏頭停擧之命不察之失臣等實有之而第當初討逆之疏實出於公共之冤憤遠近多士爭送名帖不省某也爲某也之子有此混錄雖重被罪罰實所甘心而義急沐浴志激沫飮迷不覺察而然也其所尾陳亦由於鄭遂龜等歧貳疏論義背討逆之故耳雖是蟣蝨之微事關大義罪不容誅則爲今日臣子者孰敢曲爲之地而有所庇護哉臣等所以不得不攙及略陳者此也而初雖混錄旋卽覺悟擦改以呈則實非臣等故爲之事而彼重臣旣以冒錄傷風等語提及疏語則臣等有不可晏然者且疏錄不察之罪疏下諸儒實無異同惶愧之極擧切同被嚴譴之願故不敢冒沒入堂云敎曰此擧又復喣嚅則君師二字擔閣笆籬邊從此君綱隳而師道墜矣如使先正諸人觀今日諸生事必當爲之太息流涕夫所謂士氣也士論也者大中至正而不偏不倚已所自重人亦取則一或反是便非士也今日諸生卽不識尊君師之義者豈可但以反是言乎建學設敎樂育人材道之所存師之所在予雖治未徯志衛道一念寤寐耿耿未始不以師道自任而惟諸生逸居無敎客氣徒滋甚至有今夜捲堂之擧何太無嚴此而歇處畢竟率敎倍難用力昨日疏頭所坐非本事也亦非諸生事也則在齋儒有甚相關之端而乃敢爲此瀆擾之擧營私護短甘自歸於抗命背敎之科始覺當初處分之太寬暇捲堂時齋任中發論儒生施以定配之典俾知敎之不率制之以法之義其餘齋任儒生限五年停擧參論齋儒亦爲停擧更思疏頭一人之停擧未免苟且與寫疏儒生幷令限五年停擧爾在泮長旣不能裁抑於惹起之初乃又瀆擾於深夜丙枕難免不飭之責爾則遞差卽爲退去他儒生勸入令他泮堂擧行仍設食堂後卽爲草記○該曹以發論儒生姜在寅載寧郡定配所押送啓
정조 11년 · 강
命喉院別諭抄選諸儒臣
정조 11년 · 목
敎曰近來儒生事誠非細故太學卽賢士所關翻成傾軋之場至有冒錄之擧而添一不誠之罪豈勝寒心此蓋士林無矜式之所人各任情泯泯棼棼將無止泊之期予爲君師豈可坐視如欲矯救無出招延林下令政院措辭別諭於抄選諸儒臣俾各幡然副予側席之思兹事屢及於筵席而未遑提敎於文字矣夙聞其所存昨年見所編册子尤覺不爽所知若以所薦之匪人爲嫌則此有大不然昔先正文正獨非賊臣自點之所引進乎且其地處是誰之後孫予則曰置諸旌招之列出而賁餙誠今日急務云爾此乃前監役宋煥箕也到今別無更抄之擧仍爲收用似無不可此意大臣知悉今日入侍稟處
정조 11년 · 강
以吳載純爲同成均朴祐源爲大司成前望也
정조 11년 · 강
湖南暗行御史沈晉賢復命
정조 11년 · 강
召見大臣吏兵判有司堂上禮刑堂及御史沈晉賢于煕政堂領議政金致仁左議政李在協右議政兪彥鎬吏曹判書尹蓍東兵曹判書金履素有司堂上徐有隣李在簡李秉模刑曹判書李崇祜參議金履禧禮曹參判徐晦修參議鄭存中
정조 11년 · 목
領議政金致仁啓言國朝寶鑑卽百代徵信之書也別編載故忠臣忠簡公尹棨事實而曰建祠江都又曰江都士民等以丙子死節人金尙容李尙吉沈誢李時稷尹棨宋時榮尹烇具元一等立祠腏享云而今其祠獨忠簡不與焉是可怪也忠簡之罵賊不屈無愧於唐之廵遠而其所殉節不在於江都故江都諸人祠享時或有議論之不同而不爲幷享歟寶鑑所載旣如彼明白則事當一體腏享而忠烈祠則曾無他處殉節人竝享之例今不可遽議當初士民之論蓋緣忠簡之居生與策名皆在江都又斥和於其時故也而忠正公洪翼漢亦嘗居生於江都有遺墟記跡之碑其妻及子與子婦立節皆在江都至蒙棹楔之典以忠正大節尙無一間祠院於此土實爲欠典許令以忠正忠簡別爲一祠而合享之待士林營建特爲宣額恐合事宜敎以別院固好而事巨力緜完就未易忠簡雖非本土殉節之人生斯長斯與忠正無異況以竝享本祠旣載寶鑑兩臣幷令合享忠烈祠又啓言前監役宋煥箕事有稟處之命矣煥箕學行精篤曾入薦剡別無更抄之擧誠如聖敎請分付該曹陞六調用仍處以抄選之列從之又啓言執義李師濂所啓以爲在昔仁廟朝先正臣文成公李珥承統子景臨除拜敎官自是以後殿郞禁都無礙差擬辛丑以後屢降承傳至有何拘地處之敎而掌銓之臣拘於時格無人擧行錄用一款指一定式云矣先正之裔已至七八代之久而敎官禁都等職始亦無礙除擬則到今拘於近例尙今因循未免太局先正後孫中小成者令該曹許擬寢郞主祀之孫亦除守令俾奉香火似宜從之又啓言科場紙好本有朝禁而近漸蕩然陞庠尤甚故臣嘗再次捧甘嚴飭伊後聞之庠製猶有其效日昨泮試依舊尙侈主試者不徒不禁從以許之云廟堂之令不行於此等小事而甚事可爲乎殊涉寒心請前大司成李時秀罷職從之又啓言淳昌寺僧軍門納紙弊今見繡衣書啓誠可矜愍昨年廟堂覆奏不許革罷而只令增價者蓋念軍門事勢而旣知其爲弊此極則何可無變通乎自今以後三軍門寺僧所納之紙一竝革罷以其元價自軍門市貿以用之意請分付從之敎以向來回啓之定以增價尙以爲未妥今以革罷爲定事面甚正大矣又啓言畿伯瓜期已屆而賑政姑未了畢且聞本營與各邑倉舍之役一時幷擧不可付之生手請畢賑畢役間姑爲仍任敎以外此穀簿釐正等政俱非時月內了畢之事依卿所奏仍任更待下敎差代又啓言原春監司金載瓚狀啓以爲嶺西諸邑本以產松之地兼有沿水之路京營各司或曰軍用修藏或曰公廨繕葺稱以私養山尺關纔下千斧齊擧數十年來藪壑殆空甚至猾吏富商寅緣圖得作爲利窟況且公差誅求之端小民轉輸之苦最爲難支故嚴飭山郡各處雖有京關無臣營知委則捉囚京差俾不得擅斫而自今以後除非宮闕陵廟修補及其他筵稟草記外一幷防塞雖廟堂亦毋得擅自許斫之意請定式施行矣關東大政卽蔘與松而已此道臣莅任未幾先擧松政有此狀聞臣固喜之而惟其末端措辭大失藩臣之體年前因道臣徐鼎修狀啓廟堂覆奏定式而訓局待變船材氷庫藏氷所用外都庫木物國用所需許斫私養山已成年例稟定者外未聞有私自發關矣道臣慮或法久解弛更請申明定式則可也至以雖廟堂毋得擅自發關仰請者揆以事面萬萬未安曾在先朝有一藩臣以申飭廟堂重被論責此不可以一時失言而置之請當該道臣從重推考俾知有朝廷體統從之敎以雖之爲言難免忘發緘辭從重推考俾從來梗生之流習稍知向熟之方又啓言臣於都庫木物事常以爲悶當初許斫木物其數過多數十年間雖自廟堂剋減其半而猶未免夥然俄已言于戶判使之細加商量更爲減數矣從之○有司堂上徐有隣啓言松政一事關係不輕而至於湖南則以戰船之用木釘朔數太近斧斤相尋矣年前前左水使姜五成應旨狀聞遵用嶺制代以鐵釘昔之三十六朔改槊今爲八十四朔通計四年之間所得爲萬餘株矣又令湖南右沿倣用此制仍爲遍行於畿湖之地則松政裨益莫大於此矣詢于領相領相曰左沿鐵釘已有成效則分付右沿遵用此例次次遍行其於松政所益誠大矣敎以筵退後更考文跡後日次對稟處有隣以均廳堂上啓言扶安地邊山松田卽廵營所管而挽近以來漸致童濯者以政府屯稅爲口實也臣意則邊山所在政府屯田中加耕六十四結零趁卽陳廢分付道臣一遵舊例定爲經界禁養播種等事別爲定式政府加耕稅則自賑廳給代恐合事宜詢于領相領相曰均堂所奏儘好矣從之○有司堂上李在簡以戶曹判書啓言慶煕宮雨漏處修改以初三日擧行事啓下矣動駕隔日事或非便初九日卯時爲吉云請以此日時退行從之○吏曹判書尹蓍東以全羅道暗行御史沈晉賢書啓啓言潭陽前府使洪配浩政出吏鄕害及民邑停退還米之加數混捧各樣穀物之那移作錢米代租千餘石之加數還作俱係不法已作錢中結錢防納餘錢二千五百餘兩盡爲私用全州判官李宜耆各樣米太之勒價加捧私賑租牟之空殼成塵已極可駭富民租排廵接濟當有數百包之餘而用牟蓄租俱係不法云矣論其所犯不可罷黜而止洪配浩李宜耆請竝拿問定罪從之又啓言雲峰縣監韓光廸捧糴之時用杖太過班戶平民一例棍治濫杖之罪不可以善賑有所容貸云高山縣監李義逸吏事太略官隸以村閭爲家四隣以不治爲目宜施譴責之典云矣當該兩守令請幷罷黜從之又啓言順川府使兪漢模治送家眷約已捐廩俵災三十結之自當不使民知公賑外飢口及流乞之自備接濟至於一千二百餘口之多云矣該府使之殫誠賙梂宜有褒嘉之典請待畢賑狀聞追後稟處詢于領相領相曰以書啓所論觀之雖有微貶之語糴政賑政俱爲可尙矣敎以治績別無可觀云而賑政誠勤如此依爲之又啓言光陽縣監許溟不絜家累斷其衙料分賑之時穀物精準家輸千緡錢換貿雇馬租以爲自備之資云矣出私財▣賑窮民誠爲可嘉合有論賞之典請待畢賑狀聞追後稟處從之領相曰不絜家累斷其衙料固可尙而至於家取千緡換貿雇租近要譽而有後弊矣敎以卿言好矣論賞一款置之又啓言茂朱府使徐侃修礪山府使曺命楫南原府使李勉基淳昌郡守洪守榮錦山郡守李運永珍山郡守尹㬘龍潭縣令沈達玉果縣監李鍾徽求禮縣監李敬裕谷城縣監林夏喆任實縣監徐有豊長水縣監李象靖鎭安縣監鄭必淳參禮察訪金致光濟源察訪崔時淳獒樹察訪安邁權災年賑政擧皆殫誠或略褒而無特異之聞或少毀而無顯疵之著請幷置之從之又啓言監司沈頤之才優誠殫荒政得要沿邑憚其聰察民力紓於撫摩爲辭而道臣事體與他自別請今姑置之從之又啓言湖西京畿道臣守令察訪沿路聞見略略論列而旣非優績且無顯疵請幷置之從之○兵曹判書金履素以御史沈晉賢書啓啓言左水使許任多有可褒之語而所管宜松山在在童濯幾無寸靑至於奸民鉅斷斧斫亦復任他云不可以一二治績有所容恕當該水使請拿問定罪從之又啓言全羅監營中軍韓命褀全州營將閔百履順天營將郭禎垕防踏僉使金昌謙蟾津別將洪禹範雖各有嘉獎之啓而別無表異之績忠淸監營中軍金敬身公州營將申光復等此是沿路聞見而亦無別般可稱之褒請幷置之從之
정조 11년 · 강
副校理金履翼上疏賜批
정조 11년 · 목
疏略曰臣於關北之來往以目下之觀覽不無千慮之所得兹敢猥入文字惟聖明垂察焉惟彼北關之形勝實基我朝之洪基凡係先休之揄揚已盡列朝之擧行第兹一區慶興之地實有兩祖聖蹟之留而尙闕表章之方蓋赤島之避狄陶穴翼祖大王實膺休命赤地之射龍肇業度祖大王爰有異徵而尙稽紀蹟之擧伏願亟命攸司立碑于島池之上一以盡闡垂之道一以爲迓續之方焉大抵北路之關防較諸道最勝者誠以原咸兩道之間只有鐵嶺一條之路故耳苟或傍歧遠通捷逕暗開則其爲憂虞之深豈以微細而忽哉蓋自安邊府之西直至南山站之邊不過五十里云有三防谷者巖壁絕地樹木參天人跡幾百年不到而未知自何時開得細逕近成大路南商北賈取便而皆從此去騎客徒旅喜捿而率由是往雖其程路之減優除數舍之勞其爲關▣之害不止一時之憂又自淮陽邑西十里許創出藥水浦邊一捷路直通金化之境遽成康莊之衢略設店舍誘入行旅背主而躱蹤跡者歸之如家犯禁而避搜檢者往而無譏自作谷中之聚已成化外之俗聚而爲伏狙之計散而托捉雉之行此係固圉之道宜急防塞之政且況此兩路一開之後又有各諸驛幷被之害自高山至豐田幷七驛之站所星羅大道之邊力供一路之役而只恃路邊之設店以資目前之救急今因行客之皆從彼逕以致資活之漸無其路郵屬之逃故由是而相續馹騎之喂養職此而沒策伏望誕降嚴命亟防此路焉所謂還穀中唐米均爲南北關民弊大抵唐米之爲穀不如各穀之利人故民多不耕種甚爲稀而特憑名色之稱米反作糶糴之緊種當秋收捧之際則以折米樣倍捧他穀及春分給之時則以唐米名只給本數故吏緣爲奸民受其病其所爲弊之端不徒剝民而況此唐米之有無不係國穀之損益臣謂京外會內外穀簿中亟去唐米之名代以他穀之捧始自今秋永爲定式蓋其恩澤之所及不啻水火之拯出伏願亟賜裁納焉批以慶興地建碑事實緣未遑爾言比儒疏尤有體重依施爾其錄出文跡召對時持入三防曲間路事不惟關防之疏虞爲寒心聚而爲伏狙散而托捉雉從以七驛偏受其害云有一於此尙可防遏況爲弊至此卽令廟堂行會道伯使卽依疏辭擧行後狀啓還上唐米事許令廟堂從長稟處
정조 11년 · 강
行召對于煕政堂承旨李亨元閣臣李秉模玉堂金履翼趙鎭宅
정조 11년 · 목
講宋名臣錄第八卷
정조 11년 · 목
以沈豊之爲吏曹參判洪樂淵爲執義鄭好仁爲分內局提調徐有隣爲禮曹判書崔孝達爲雲峰縣監趙應鎭爲高山縣監李潤國爲全羅左水使○再政以金明遇爲鐵原府使
정조 11년 · 강
命漣川等邑浦落陳田降續依狀請施行
정조 11년 · 목
備局啓言京畿監司徐有防狀啓以爲漣川縣邑前坪浦落陳起令該縣査報矣該縣監牒報內浦落田二結九十餘負成川田十一結三十餘負覆沙成林處還起爲十結十八負浦落成川處以本災懸頉陳廢處降付續田隨起隨稅則可無白徵之冤云臣於昨秋廵過麻田境禾津面孤山坪一望陳廢至今白徵云故使該郡更査則該郡守牒報內陳田爲十八結二十七負零而今若降續則民必願入將有起墾之效云漣川縣之民隱宣傳官旣已書啓麻田郡之田荒臣亦目擊漣川縣成川浦落田今年爲始特爲懸頉覆沙田及麻田郡陳田幷許降續請令廟堂稟處矣漣川浦落成川田以本災許頉覆沙田及麻田陳田許其降續自今年施行之意請分付該曹及該道允之
정조 11년 · 강
命濫騎校卒照律重繩